**УГОВОР**

**О ВРШЕЊУ СТРУЧНОГ НАДЗОРА**

Уговорне стране:

**1.** **Погон за прикупљање и пласман меда пчелара СПОС-а „Наш мед“ доо Рача**, Карађорђева 48, Рача, ПИБ: 110159697, матични број: 21308366, број рачуна: 340-0000011016864-51, кога заступа Радивоје Ранковић, директор, (у даљем тексту: **Наручилац**)

и

**2.** **MILAN KRAJIŠNIK PR BIRO ZA PROJEKTOVANJE I INŽENJERING HOFMANN & CLARK KRAGUJEVAC**, Града Сирена 24, спрат IV, стан 24, 34000 Крагујевац, ПИБ: 107595798, матични број: 62854243, број рачуна: 105-0000000040802-37, са следећим личним подацима предузетника: Милан Крајишник, ЈМБГ: 2908969720018 (у даљем тексту: **Извршилац**).

**Уводне одредбе**

Уговорне стране сагласно констатују да је:

- Извршилац дана 21.06.2018. године доставио Наручиоцу ПОНУДУ БР. 01-06/2018, а Предмет понуде је вршење стручног надзора над извођењем радова на Погону за прикупљање и пласман меда пчелара СПОС-а у Рачи у улици Краља Петра Првог;

- Наручилац прихватио ПОНУДУ БР. 01-06/2018 Извршиоца, под условом да Наручилац има обавезу плаћања стручног надзора до 5. у месецу за сваки претходни месец, као и да се плаћање врши за дане када се изводе радови и врши надзор, тј. 7.500 (словима: седамхиљадапетстотина) динара максимално по дану. За случај да се не изводе радови, а Извршилац врши надзор, плаћање се врши по дану за сваки дан до 5 (словима: пет) дана, тј. 7.500 (словима: седамхиљадапетстотина) динара максимално по дану, а преко 5 (словима: пет) дана плаћање се не врши;

- Извршилац прихватио измењену ПОНУДУ БР. 01-06/2018, под условом и начин наведен у претходној алинеји првог става ових уводних одредби.

Уводне одредбе овог уговора сматрају се његовим саставним делом.

У случају несагласности ПОНУДЕ БР. 01-06/2018 и било које одредбе овог уговора, примењиваће се одредбе овог уговора.

**Члан 1.**

Предмет овог уговора је вршење стручног надзора над извођењем радова на објекту - Погон за прикупљање и пласман меда, односно извођењем радова на изградњи индустријске зграде, укупне нето површине 1308,78 m², укупне бруто површине 1480,01 m² и спратности П+1, на катастарској парцели број 91/4 К.О. Рача у улици Краља Петра Првог у Рачи, 34210 Рача; Површина парцеле 4191,00 m². Намена објекта: индустријска зграда – надкривена зграда која се употребљава за индустријску производњу, категорија објекта: В, класификациона ознака: 125103 – 100 %.

Извођење радова на објекту поверено је правном лицу: GRADJEVINSKA ZANATSKA ZADRUGA PIONIR VLASOTINCE, Синише Јанића 2, Власотинце, ПИБ: 100921280, матични број: 07301898, број рачуна: 205-0000000202919-06, које заступа Бата Стевановић, ЈМБГ: 1905968741620, директор (у даљем тексту: Извођач), према Уговору о грађењу, број 71/2018, закљученог дана 16. јуна 2018. године у Рачи, а на основу кога се Извођач обавезује да по систему „кључ у руке“ изведе радове у свему према Јавном позиву објављеном 14. марта 2018. године, издатој грађевинској дозволи (Решење о грађевинској дозволи број: ROP-RAC-39988-CPI-1/2017, у систему обједињене процедуре, односно инт. број: 351-3069/2017-IV-02-1 од 29.12.2017. године, донето од стране Општинске управе општине Рача, Одељења за урбанизам, изградњу и локални економски развој, Одсека за урбанизам, изградњу и локални економски развој, постало правоснажно дана 15.01.2018. године.), пратећој пројектно-техничкој и другој наведеној документацији (а коју између осталог чине: ПЗИ – Пројекат за извођење, Предмер и предрачун саобразно пројекту) и Понуди заједно са Изјавом Извођача и другим документима који је сачињавају, као и уговореним изузецима у односу на пројектно-техничку и другу документацију, односно ПЗИ – Пројекат за извођење, а што све представља саставни део тог уговора.

**Члан 2.**

Извршилац се обавезује да послове који су предмет овог уговора изведе у свему према Закону о планирању и изградњи и правилницима који уређују вршење стручног надзора, као и стандардима и правилима струке, и свим важећим прописима Републике Србије и свим одредбама овог уговора, те да у свему штити интерес Наручиоца, као и да Решењем одреди лица која ће вршити стручни надзор, са лиценцама предвиђеним законом и Правилником о начину и поступку вршења стручног надзора у току грађења објеката.

Извршилац се обавезује да стручни надзор над извођењем радова на градилишту врши ради контроле уредног извођења радова, и то свакодневним трочасовним ангажманом вође надзорног тима, док ће се остали чланови тима ангажовати према потреби и динамици радова, а о чему ће Извршилац редовно извештавати Наручиоца писаним путем.

Надзорни тим ће чинити 3 (словима: три) лиценцирана инжињера, дипломирани грађ. инж, дипломирани ел. инж. и дипломирани маш. инж. Вођа надзорног тима – Надзор за архитектуру, конструкцију и водовод и канализацију ће вршити: Бранко Анђелковић, контакт телефон: 060 60 990 23, е-пошта: info@vodotermomontara.com.

Решења о именовању свих одговорних лица за вршење стручног надзора, Извршилац ће доставити Наручиоцу најкасније у року од 24 часа од потписивања овог уговора, а која су саставни део овог уговора.

**Члан 3.**

Обавезе Извршиоца су да врши:

1) Контролу да ли се грађење врши према грађевинској дозволи, односно према пројектно-техничкој документацији по којој је издата грађевинска дозвола;

2) Свакодневну контролу да ли се извођење радова од стране Извођача врши према Уговору о грађењу број 71/2018, закљученог дана 16. јуна 2018. године у Рачи, односно према Јавном позиву објављеном 14. марта 2018. године, пратећој пројектно-техничкој и другој наведеној документацији (а коју између осталог чине: ПЗИ – Пројекат за извођење, Предмер и предрачун саобразно пројекту) и Понуди заједно са Изјавом Извођача и другим документима који је сачињавају, као и уговореним изузецима у односу на пројектно-техничку и другу документацију, односно ПЗИ – Пројекат за извођење, односно у свему што представља саставни део тог уговора;

3) Контролу и проверу врсте извођења радова, квалитета извођења свих врста радова и примену прописа, стандарда и техничких норматива, укључујући стандарде приступачности;

4) Контролу и оверу количина изведених радова;

5) Проверу да ли постоје докази о квалитету материјала, опреме и инсталација који се уграђују;

6) Давање упутстава Извођачу радова;

7) Сарадњу са пројектантом ради обезбеђења детаља технолошких и организационих решења за извођење радова, ако за тим буде било потребе;

8) Решавање других питања која се појаве у току извођења радова, и друго по налогу Наручиоца;

9) Да о свему, а посебно о тачкама 1) до 7) овог члана редовно извештава Наручиоца, у складу са овим уговором и према свим важећим прописима Републике Србије, као и да Наручиоцу најављује радове најмање дан унапред како би Наручилац могао и лично или преко представника да надзире радове по свом слободном избору.

**Члан 4.**

Извршилац је обавезан да изврши преглед главног пројекта и понуде за извођење радова, да изврши преглед динамичког плана извођења уговорених радова са ресурсним плановима.

Извршилац је обавезан да уведе Извођача у посао и да писаним путем обавести Наручиоца уколико извођач радова одступа од пројектно-техничке документације, предвиђеног квалитета материјала који се уграђује и у погледу других питања који утичу на квалитет уговорених радова, уговорену вредност изградње објекта, испуњења предвиђене динамике извођења радова и продужење рока изградње.

Извршилац је обавезан да писаним путем обавести Наручиоца уколико је неопходно одступити од пројектно-техничке документације у току извођења радова.

Извршилац није овлашћен да одлучује уместо Наручиоца о цени, роковима, измени материјала који се уграђују, као ни о обиму уговорених радова, обиму радова који обухватају непредвиђене радове, мањкове и вишкове радова који се изводе, ни о обиму уговорених радова који се не изводе.

Извршилац је обавезан да изврши контролу и овери привремене ситуације и окончану ситуацију, које је Извођач обавезан Уговором о грађењу да му достави на контролу и оверу. Након контроле и овере, Извршилац је обавезан да ситуације са пратећом документацијом достави Наручиоцу на оверу и плаћање.

Привремене ситуације, односно окончане ситуације, над којима Извршилац врши стручни надзор ће бити испостављене по следећим комплетираним фазама изградње:

1) Завршена примарна конструкција објекта;

2) Завршени зидарски и бетонски радови;

3) Завршени кровопокривачки, столарски и браварски радови ;

4) Завршени спољашњи и унутрашњи разводи свих инсталација;

5) Завршени радови на спољном уређењу;

6) Завршен технички пријем објекта.

**Члан 5.**

Извршилац мора да провери основаност извођења, као и предмер и предрачун за накнадне радове, и преглед непредвиђених радова и вишкова и мањкова уговорених радова, након чега даје писмено мишљење, које доставља Наручиоцу на разматрање.

Извршилац је обавезан да у случају потребе за продужењем рока за извођење радова из уговора о грађењу, достави Наручиоцу детаљно образложење и мишљење o продужењу рока за извођење радова, ради одлучивања о истом.

Извршилац је дужан да учествује у раду Комисије за примопредају изведеног објекта.

**Члан 6.**

Наручилац се обавезује да Извршиоцу исплати цену, на име послова вршења стручног надзора, и то износ од 7.500 (словима: седамхиљадапетстотина) динара максимално по дану, на следећи начин:

- Наручилац има обавезу плаћања стручног надзора до 5. у месецу за претходни месец,

- плаћање се врши за дане када се изводе радови и врши надзор, тј. 7.500 (словима: седамхиљадапетстотина) динара максимално по дану;

- За дане када се не изводе радови, а Извршилац ради на канцеларијским пословима надзора, плаћање се врши у износу од 7.500 динара по дану, с тим да је максимални број таквих дана у месецу 5 (словима: пет),

- за преко 5 (словима: пет) дана канцеларијског рада плаћање се не врши.

Плаћање ће се извршити преносом средстава на рачун Извршиоца број рачуна: 105-0000000040802-37 код банке: AIK BANKA a.d. Beograd.

Цена обухвата све, овим уговором, наведене активности и све зависне и независне трошкове надзорног тима.

**Члан 7.**

Уговор се раскида писменом изјавом са отказним роком од 15 дана од дана достављања изјаве о раскиду уговора.

Наручилац има право на једнострани раскид уговора уколико Извршилац не испуњава своје обавезе, или их испуњава нестручно, несавесно или их обавља супротно интересу Наручиоца.

**Члан 8.**

Сва комуникација између Наручиоца и Извршиоца ће се обављати искључиво у писаној форми и то е-путем, а то путем следећих мејл-ова: nasmed.rs@gmail.com за Наручиоца, nasmed.nadzor@gmail.com за Извршиоца.

Обе уговорне стране се обавезују да потврде пријем мејл-а, такође е-путем.

**Члан 9.**

За све што овим уговором није изричито регулисано примењују се одредбе Закона о облигационим односима („Службени лист СФРЈ”, бр. 29/1978, 39/1985, 45/1989 (УСЈ), 57/1989, „Службени лист СРЈ”, број 31/1993), Закона о планирању и изградњи (“Службени гласник РС”, бр. 72/2009, 81/2009 (исправка), 64/2010 (УС), 24/2011, 121/2012, 42/2013 (УС), 50/2013 (УС), 98/2013 (УС), 132/2014, 145/2014) и других важећих прописа Републике Србије, као и Посебних узанси о грађењу („Сл. Лист СФРЈ“ бр. 18/77), а уговорне стране поступаће у својим међусобним односима савесно и у складу са добрим пословним обичајима.

**Члан 10.**

Све евентуалне спорове по овом уговору уговорне стране решаваће споразумно, а за случај да спор не реше мирним путем уговарају надлежност Привредног суда у Београду.

**Члан 11.**

Овај уговор је сачињен у шест једнаких примерака, по три за сваку уговорну страну.

У Београду,

Дана 04. јула 2018. године.

НАРУЧИЛАЦ ИЗВРШИЛАЦ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_